Olvasónk éttermet üzemeltet, és nem várt segítséget, de azt se, hogy az állam kiszúrjon vele pont most. Levelét eggyel hosszabban közüljük, mert különösen érzékletesen veszi végig a legégetőbb gazdasági problémáit.

Vártuk a mentőcsomagot, amit beharangoztak, mert nem sok minden mást tehettünk. Jelen állás szerint hiába. Elengedték a járulékfizetés egy részét, nem mindet, csak egy részét. Ez szép és jó, de ha elküldöm az alkalmazottakat, mert nincs forgalmam (miért is legyek nyitva?), akkor nem fizetek semmit. Nyitva tartás mellett döntöttem, csak és kizárólag a személyzet megtartása miatt.

A forgalmam a korábbi 20 százalékára esett vissza, lévén csak kiszállítással tudom a vendégeket kiszolgálni. A költségeim nőttek, autó, benzin, csomagolóanyag, stb. Az ételért nincs pofám többet kérni. Mindenki kevesebbet dolgozik, senkit nem küldtem el, nem is tervezem. A fizetések 30-40 százalékát tudom kitermelni, járulékok, rezsi, amortizáció, fejlesztések, egyéb kiadások nélkül. A többit zsebből fizetem. Nem kértem segítséget, nem vártam el semmit, az én döntésem volt. Csak ne kommunikálja azt a kormány, hogy segít, meg hogy közös teherviselés, blabla.

Elmagyarázom miért is. Ha elbocsátom a fele személyzetet, én nem fizetek kevesebb járulékot mint most, plusz az állam fizet munkanélküli járadékot. Minimum 300 ezer a különbség/fő, 1-0 oda. Miért vállaljam az állítólagos mentőcsomagot? Fele munkaidőt dolgozik, és én fizessem a le nem dolgozott bér 30 százalékát, plusz a többlet járulékot ami a 4-8 óra között jelentkezik? Minimum 60-70 ezer forint/fő, 2-0 oda. És még vállaljam a feltételeit, amit épeszű ember nem fog elfogadni most? Hogy két évig ezt-azt vállalok ebben a gazdasági környezetben? 3-0 oda. Mivel nincs helyben fogyasztás az étteremben, csak kiszállítás, igy nincs az 5 százalékos áfakulcs, lett belőle 27 százalék. Ez ugye mínusz 22 százalékpont.

Ötmilliós havi forgalomnál, ami egyébként a korábban említett tervezett kiadásokra sem elegendő (bérek 30-40 százaléka), nagyjából mínusz 1,1 millió forint, 4-0 oda. Válsághelyzetben az én kiadásaim a kormány döntései miatt havi 2-3 millió forinttal nőttek. Bevételeim 80 százalékkal csökkentek. Mit segítettek? Csak én vagyok hülye? Nem vártam segítséget, nem is kaptam. De arra sem számítottam hogy megnehezítik a túlélésem.